BRATISLAVA. Plány spoločnosti Duslo Šaľa z portfólia českého ministra financií Andreja Babiša na záchranu 800 miest pri výrobe čpavku za 60-miliónové daňové prázdniny chce Brusel spoznať detailnejšie, než mu ich naša vláda opísala.
V júli Európska komisia požiadala ministerstvo hospodárstva o doplňujúce informácie k žiadosti o odobrenie dotačných plánov, ktorú od vlády dostala.
Hovorkyňa ministerstva hospodárstva Miriam Žiaková spresnila, že list dostali 25. júla a Európska komisia chcela vedieť viac napríklad o trhoch, kde chemička produkciu predáva, ale aj o nových technológiách, ktoré plánuje vďaka dotácii od vlády Roberta Fica zaviesť do výroby.
Duslo chce totiž v Šali nahradiť starú technológiu výroby čpavku novou. Keby na to dotáciu nedostalo, hrozilo vraj, že si nový závod postaví inde a 800 zamestnancov, ktorých má na Slovensku, by mohlo prísť o prácu.
Lehota neuplynula
- Duslo Šaľa vynoví tunajšiu výrobu čpavku vďaka investícii asi 300 mil. eur.
- Za to má dostať dvadsaťročné daňové prázdniny v celkovej hodnote 58 mil. eur.
- Ide o najväčšiu zľavu pre slovenskú firmu za posledných 12 rokov
- Dotácia má zaistiť prácu pre zhruba 800 ľudí.
Ministerstvo hospodárstva už do Bruselu detailnejšie informácie poslalo.
Európska komisia má dva mesiace na to, aby rozhodla, či štát nechce dane odpúšťať firme, ktorá je hospodársky dosť silná a nie je teda odkázaná na štátnu dotáciu. Získaním štátnej pomoci by sa tak dostala do výhody oproti konkurentom.